ທຫລ ສາຂາພາກເໜືອຖືສໍາຄັນວຽກງານການເມືອງ
ທະນາຄານແຫ່ງ ສປປ ລາວ ສາຂາພາກເໜືອ ມີສຳນັກງານຕັ້ງຢູ່ ແຂວງຊຽງຂວາງ ( ທຫລ ) ໄດ້ຖືເອົາການສຶກສາອົບຮົມການເມືອງແນວ ຄິດໃຫ້ແກ່ຖັນແຖວພະນັກງານລັດຖະກອນຂອງຕົນເປັນບັນຫາສໍາຄັນ ແລະ ຕົ້ນຕໍ ເພື່ອເປັນການຕັດສິນທຸກໆຜົນສຳເລັດຂອງວຽກງານອັນໄດ້ເຮັດໃຫ້ພະນັກງານມີແນວຄິດອຸ່ນອຽນ, ທຸ່ນທ່ຽງ ແລະ ເຊື່ອມຊຶມ ແນວທາງນະໂຍບາຍຂອງພັກ-ລັດ ແລະ ຫ້າວຫັນຈັດຕັ້ງປະຕິບັດວຽກງານຕາມພາລະບົດບາດ, ຂອບເຂດສິດ ແລະ ໜ້າທີ່ຕາມການມອບໝາຍຢ່າງຕັ້ງໜ້າຮູ້ເຄົາລົບນັບຖືການຈັດຕັ້ງ, ມີນ້ຳໃຈຮັບ ຜິດຊອບ ແລະ ປະຕິບັດລະບຽບວິໄນຢ່າງເຄັ່ງຄັດ ເປັນຕົ້ນ ການ ເຂົ້າ-ອອກວຽກ ແລະ ການນຸ່ງຖືເປັນລະບຽບຮຽບຮ້ອຍດີ, ມີຄວາມສາມັກຄີຊ່ວຍເຫຼືອເຊິ່ງກັນ ແລະ ກັນໂດຍດີຕະຫລອດມາ.
ດັ່ງ ສະຫາຍ ວິສອນ ໄຊສົງຄາມ ເລຂາໜ່ວຍພັກ-ວ່າການຫົວໜ້າ ສາຂາທະນນຄານດັ່ງກ່າວໃຫ້ຮູ້ວ່າ: ທຫລ ສາຂາພາກເໜືອ ໄດ້ເປີດໃຫ້ບໍລິການຢ່າງເປັນທາງການນັບແຕ່ທ້າຍເດືອນ ກໍລະກົດ 2017 ເປັນຕົ້ນມາ ໃນການເຮັດພາລະບົດບາດ, ເປັນເສນາທິການໃຫ້ແກ່ຄະນະພັກ-ຄະນະຜູ້ວ່າການ ແລະ ອຳນາດການປົກຄອງທ້ອງຖິ່ນ 3 ແຂວງພາກເໜືອ ເຊັ່ນ : ແຂວງຊຽງຂວາງ, ຫົວພັນ ແລະ ໄຊສົມບູນ ໃນການຄຸ້ມຄອງມະຫາພາກທາງດ້ານເງິນຕາ, ສິນເຊື່ອ, ຄຸ້ມຄອງທະນາຄານທຸລະກິດ ແລະ ສະຖາບັນການເງິນ ຢູ່ຂັ້ນທ້ອງຖິ່ນດັ່ງກ່າວ ແລະ ໄດ້ເອົາໃຈໃສ່ເຄື່ອນໄຫວປະຕິບັດວຽກງານເອົາໃຈໃສ່ປັບປຸງ ແລະ ພັດທະນາ ພະນັກງານ-ອົງການຈັດຕັ້ງໃຫ້ມີຄວາມສົມບູນແບບ ແລະ ຮັບໃຊ້ໜ້າທີ່ວຽກງານໃຫ້ດີທີ່ສຸດ; ສະຫາຍ ເລຂາໜ່ວຍພັກດັ່ງກ່າວໃຫ້ຮູ້ອີກວ່າ: ໃນໄລຍະ 6 ເດືອນ ທ້າຍປີ 2017 ໄດ້ປະຕິບັດໜ້າທີ່ ແລະເຄື່ອນໄຫວຄຸ້ມຄອງທະນາຄານທຸລະກິດຢ່າງຕັ້ງໜ້າໃນຂອບເຂດຮັບຜິດຊອບຂອງຕົນ ໂດຍໄດ້ສຳເລັດໃນການເຊັນຮັບຮອງຄູ່ມືຂັ້ນຕອນການກວດກາທະນາຄານທຸລະກິດ, ຄູ່ມືສະເພາະດ້ານສິນເຊື່ອ-ຄູ່ມືຂັ້ນຕອນການວິເຄາະຖານະການເງິນ (CAMEL), ອັດຕາສ່ວນທາງການເງິນ, ແຜນການດຳເນີນງານຂອງພະແນກຂໍ້ຕົກລົງວ່າດ້ວຍການຈັດຕັ້ງ ແລະ ການເຄື່ອນໄຫວຂອງພະແນກ, ການກຳນົດຕໍາແໜ່ງງານພາຍໃນພະແນກ ແລະໃນຂະນະດຽວກັນ ຍັງລົງກວດກາສາຂາທະນາຄານທຸລະກິດຕາມແຜນການປະຈໍາປີ 2016ໃນການລະດົມທຶນ ມີການຂະຫຍາຍຕົວຢ່າງຕັ້ງໜ້າ ເຫັນວ່າ: ສັງຄົມ ແລະ ນັກລົງທຶນ ຍັງມີຄວາມເຊື່ອໝັ້ນສູງໃນການບໍລິການຂອງຂະແໜງການທະນາຄານ ຊຶ່ງຮອດເດືອນ 10/2017 ມີຍອດເງິນຝາກທັງໝົດ 2.140 ຕື້ກ່ວາກີບ; ກລາຍກວ່າໝູ່ ຄື: ທະນາຄານພັດທະນາລາວ ກວມເອົາ 36,52%; ຮອງລົງມາທະນາຄານການຄ້າຕ່າງປະເທດລາວມະຫາຊົນ ກວມເອົາ 32,12% ແລະ ທະນາຄານສົ່ງເສີມກະສິກຳ ກວມເອົາ 15,73% ຂອງຍອດເງິນຝາກທັງໝົດ; ຄຽງຄູ່ກັນນັ້ນ ຍັງເອົາໃຈໃສ່ສະໜອງເງິນກູ້ເຂົ້າໃນຂົງເຂດການຜະລິດ-ທຸລະກິດ ເພື່ອພັດທະນາເສດຖະກິດ-ສັງຄົມຂອງແຂວງ ໃຫ້ມີການຂະຫຍາຍ ຕົວຢ່າງຕັ້ງໜ້າ; ປະຊາຊົນບັນດາເຜົ່າ ສາມາດເຂົ້າເຖີງແຫຼ່ງທຶນ ແລະ ການບໍລິການຂອງທະນາຄານ ໄດ້ຢ່າງສະດວກ ແລະ ວ່ອງໄວ ອັນເນື່ອງມາຈາກມີສາຂາ-ໜ່ວຍບໍລິການເກືອບທົ່ວທຸກເມືອງ ເຊິ່ງໄລ່ມາຮອດເດືອນ 10/2017 ໄດ້ສະໜອງສິນເຊື່ອທັງໝົດ 2.000 ກວ່າຕື້ກີບ.
ປະຈຸບັນສະຖາບັນທີ່ຢູ່ພາຍໃຕ້ການຄຸ້ມຄອງຂອງ ທຫລ ພາກເໜືອມີ 5 ແຫ່ງຄື: ສະຖາບັນການເງິນຈຸລະພາກທີ່ບໍ່ຮັບເງິນຝາກ 2 ແຫ່ງ (ແຂວງຫົວພັນ) ແລະ ສະຫະກອນສິນເຊື່ອ ແລະ ເງິນຝາກປະຢັດ 3 ແຫ່ງ (ແຂວງຊຽງຂວາງ), ສ່ວນແຂວງໄຊສົມບູນກຳລັງຕິດຕາມອອກໃບອະນຸຍາດຖາວອນ.
ໃນດ້ານການຄຸ້ມຄອງເງິນຕາຕ່າງປະເທດ ກໍໄດ້ສຳເລັດຮ່າງພາລະບົດບາດຄູ່ມືວ່າດ້ວຍການຈັດຕັ້ງ ແລະ ການເຄື່ອນໄຫວວຽກງານຂອງພະແນກ, ຮ່າງກຳນົດຕໍາແໜ່ງງານການແບ່ງຄວາມຮັບຜິດຊອບຂອງພະນັກງານ, ຮ່າງ ວິ ທີການເຮັດວຽກຂອງແຕ່ລະຕໍາແໜ່ງ; ລົງຕິດຕາມສະພາບເສດຖະກິດ-ເງິນຕາທີ່ແຂວງຊຽງຂວາງ ແລະ ຫົວພັນ; ສຳເລັດການສ້າງເອກະສານມາດຖານເງື່ອນໄຂ ເພື່ອເປັນຕົວຊີ້ວັດໃນການລົງສຳຫຼວດ ແລະ ກວດກາບັນດາຮ້ານແລກປ່ຽນເງິນຕາຢູ່ແຂວງຊຽງຂວາງ ແລະ ຫົວພັນຈຳນວນ 14 ຮ້ານ ໃນນັ້ນໄດ້ຄົ້ນຄວ້າອອກໃບອະນຸຍາດຕໍ່ທະບຽນຮ້ານແລກປ່ຽນໃໝ່ ຈຳນວນ 6 ຮ້ານ; ເກັບກຳລາຄາສິນຄ້າຕາມທ້ອງຕະຫຼາດ ເພື່ອສັງລວມສົ່ງໃຫ້ສຳນັກງານໃຫຍ່ເປັນລາຍເດືອນ; ເກັບກຳປ້າຍໂຄສະນາ ແລະ ສົ່ງເສີມເງິນກີບ ຢູ່ແຂວງຊຽງຂວາງ ແລະ ຫົວພັນ; ຕິດຕາມການນຳໃຊ້ເງິນຕາຕ່າງປະເທດຕາມເຂດຊາຍແດນ ດ່ານທ້ອງຖິ່ນ ແລະ ດ່ານສາກົນພາຍໃນແຂວງຊຽງຂວາງ ແລະ ຫົວພັນ; ສັງລວມຕົວເລກຊື້-ຂາຍເງິນຕາຕ່າງປະເທດຈາກບັນດາທະນາຄານ ແລະ ຮ້ານແລກປ່ຽນພາຍໃນແຂວງຊຽງຂວາງ ແລະ ຫົວພັນ ແລະ ໄດ້ສ້າງຖານຂໍ້ມູນສະຖິຕິຕົວຊີ້ວັດທາງດ້ານເສດຖະກິດມະຫາພາກຂອງ 2 ແຂວງດັ່ງກ່າວແລ້ວ ແລະ ສຳລັບໃນປີ 2018 ຍັງຈະສືບຕໍ່ສຶກສາອົບຮົມການເມືອງແນວຄິດໃຫ້ສະມາຊິກພັກ-ພະນັກງານ ດ້ວຍການເຜີຍແຜ່ບັນດານະໂຍບາຍຂອງພັກ, ກົດໝາຍຂອງລັດໃຫ້ແກ່ພະນັກງານທີ່ຢູ່ໃນຄວາມຮັບຜິດຊອບຂອງຕົນມີຄວາມຮັບຮູ້ ເຊື່ອມຊຶມ ແລະ ຍົກສູງຄວາມຮັບຜິດຊອບຕໍ່ໜ້າທີ່ວຽກງານ; ສຳຫຼວດກວດກາ ແລະ ປ້ອງກັນປະກົດການຫຍໍ້ທໍ້ບໍ່ໃຫ້ເກີດຂຶ້ນໃນຖັນແຖວພະນັກງານ ແລະ ພ້ອມດຽວກັນ ກໍປະຕິບັດຕາມແຜນກວດກາປີ 2018 ລົງກວດກາບັນດາທະນາຄານທຸລະກິດທັງໝົດ ລວມມີ 14 ແຫ່ງ; ໃນນັ້ນມີສາຂາທະນາຄານທຸລະກິດ 5 ແຫ່ງ ແລະ ໜ່ວຍບໍລິການທະນາຄານທຸລະກິດ 9 ແຫ່ງ; ກວດກາການນໍາສົ່ງບົດລາຍງານຖານະການເງິນຂອງສາຂາທະນາຄານທຸລະກິດ ແລະ ໜ່ວຍບໍລິການຂອງທະນາຄານປະຈໍາເດືອນ; ກວດກາການຂຶ້ນແຜນລົງຊຸກຍູ້ທະນາຄານນະໂຍບາຍ ໂດຍການຍົກລະດັບຂອງກອງທຶນຂອງປະຊາຊົນ ແລະ ບັນດາວຽກງານອື່ນໆອີກທີ່ປິ່ນ.
# ໂດຍ: ຣັດສະໝີ ດວງສັດຈະ